વિજાપુરની સુરજ ડેરીના કમ્પાઉન્ડમાં તેમજ રણાસણ જીઆઈડીસીમાંથી મહેશ્વરી બંધુઓનું બનાવટી મરચું સહિત મસાલા બનાવવાનું કૌભાંડ શનિવારે ઝડપી લેવાયું હતું. જેમાં બંને સ્થળેથી કુલ ૧૧ નમૂના લઈને રૂ.૨.૯૨નો જથ્થો જપ્ત કરાયો હતો. આખી રાત ચાલેલી આ કાર્યવાહી દરમિયાન રવિવારે વહેલી સવારે મુકેશ મહેશ્વરીની વધુ એક શંકાસ્પદ ફેક્ટરી (ગોડાઉન) સીલ કરાઈ હતી. વિજાપુર પાંજરાપોળ પાછળ આવેલી આ ફેક્ટરીમાં બુધવારે સ્થાનિક મામલતદાર, જિલ્લા પુરવઠા અને ફુડ એન્ડ ડ્રગ્સની ટીમે તપાસ કરતાં અહીં પણ નકલી મરચું બનાવવાના કૌભાંડનો પર્દાફાશ થતાં હળદર, કલર, મકાઈનો લોટ, મરચુ પાવડર સહિતનો રૂ.૫.૨૮ લાખનો જથ્થો જપ્ત કરાયો હતો તેમજ ૭ નમૂના લઈને ચકાસણી માટે લેબોરેટરીમાં મોકલવાની કાર્યવાહી હાથ ધરાઈ હતી.